**Φιλοσοφία – Σκοπιμότητα**

Το πρόγραμμα για τα ζώα απευθύνεται σε μαθητές/τριες της πρώτης (Α΄) τάξης του δημοτικού σχολείου. Τα ζώα είναι ένα θέμα που κινεί το ενδιαφέρον των παιδιών και μπορεί να αξιοποιηθεί προκειμένου να τα εμπλέξει και να τα μυήσει στη λογική των εργαστηρίων δεξιοτήτων. Με βάση τις εμπειρίες τους και πληροφορίες που αναζητούν, επεξεργάζονται και αξιοποιούν, οι μαθητές/τριες ευαισθητοποιούνται και ενεργοποιούνται προκειμένου να προστατέψουν κάθε κρίκο της αλυσίδας του οικοσυστήματος γύρω τους.

Σκοπός του προγράμματος είναι η βελτίωση γνώσεων, στάσεων και αξιών, κυρίως όμως, δεξιοτήτων των μαθητών/τριών σε σχέση με τα ζώα. Πιο συγκεκριμένα το πρόγραμμα αφορά τον δεύτερο θεματικό κύκλο των εργαστηρίων δεξιοτήτων με τίτλο «Φροντίζω το περιβάλλον» και την υποθεματική «Παγκόσμια και τοπική Πολιτιστική κληρονομιά» με συνδυαστική εστίαση κυρίως στις δεξιότητες του 21ου αιώνα (4cs):

**Α1.** Δεξιότητες μάθησης 21ου αιώνα (4cs) (Κριτική σκέψη, Επικοινωνία, Συνεργασία, Δημιουργικότητα)

**Α2.** Ψηφιακή μάθηση 21ου αιώνα (4cs σε ψηφιακό περιβάλλον) (Ψηφιακή επικοινωνία, Ψηφιακή συνεργασία, Ψηφιακή δημιουργικότητα, Ψηφιακή κριτική σκέψη, Συνδυαστικές δεξιότητες ψηφιακής τεχνολογίας, επικοινωνίας και συνεργασίας)

**Α3.** Παραγωγική μάθηση μέσω των τεχνών και της δημιουργικότητας

Ζητούμενο είναι οι μαθητές/τριες από μικρή ηλικία να προβληματίζονται για όσα συμβαίνουν γύρω τους, να σκέφτονται κριτικά, να συνεργάζονται και να αλληλεπιδρούν, να ενεργοποιούν τη φαντασία τους και να δημιουργούν, αναλαμβάνοντας πρωτοβουλίες, σχεδιάζοντας και υλοποιώντας δράσεις.